ທູດ ສະຫະລັດ ຢ້ຽມຢາມ ແຂວງພາກໃຕ້ ຂອງ ສປປ ລາວ
ເອກອັກຄະລັດຖະທູດ ຣີນາ ບິດເຕີ້ ເດີນທາງໄປຢ້ຽມຢາມ ແຂວງເຊກອງ ສາລະວັນ ແລະຈຳປາສັກ ທາງພາກໃຕ້ ຂອງ ສປປ ລາວ.
ເອກອັກຄະລັດຖະທູດສະຫະລັດ ປະຈໍາ ສປປ ລາວ ທ່ານນາງ Rina Bitter ໄດ້ເດີນ ທາງໄປຢ້ຽມຢາມໂຄງການສຸຂະພາບແລະການສຶກສາຂອງສະຫະລັດແລະທ່ານນາງ ຍັງໄດ້ພົບປະ ກັບເຈົ້າຫນ້າທີ່ຂອງລັດຖະບານຢູ່ທີ່ແຂວງ ເຊກອງ ສາລະວັນ ແລະຈຳ ປາສັກ ອີງຕາມລາຍງານຂ່າວຂອງສະຖານທູດ ການຢ້ຽມຢາມດັ່ງກ່າວ ລາຍງານຂ່າວແຈ້ງວ່າ ມີຂຶ້ນ ລະຫວ່າງວັນທີ 9 ຫາ ວັນທີ 10 ພຶດສະພາຜ່ານມານີ້ ທີ່ແຂວງເຊກອງ ທ່ານນາງ Rina Bitter ໄດ້ໄປຢ້ຽມຢາມ ໂຮງ ຮຽນຈຸງຮຸງເໜືອແລະໂຮງຮຽນກົກໄຮ ເພື່ອມອບອຸປະກອນເຄື່ອງໃຊ້ພາຍໃນໂຮງຮຽນ ແລະໄດ້ຮ່ວມຮັບປະທານອາຫານກັບພວກນັກຮຽນທີ່ໄດ້ຮັບການຊ່ວຍເຫຼືອທາງດ້ານ ອາຫານທີ່ມີໂພຊະນາການ ຈາກໂຄງການ ຂອງສະຫະລັດ ທີ່ໄດ້ຈັດຕັ້ງປະຕິບັດໂດຍ ໂຄງການອາຫານໂລກ ໃນໄລຍະ 10 ປີທີ່ຜ່ານມາສະຫະລັດໄດ້ປະກອບສ່ວນເກືອບ 100 ລ້ານໂດລາໂດຍຜ່ານໂຄງການດັ່ງກ່າວ ທີ່ ສປປ ລາວ ແລະພວກນັກຮຽນເກືອບ 200,000 ຄົນ ໃນທົ່ວປະເທດທີ່ໄດ້ຮັບຜົນປະໂຫຍດ ຈາກໂຄງການນີ້ ທ່ານ ເອກອັກຄະລັດຖະທູດ Rina Bitter ກ່າວວ່າ “ການທີ່ພວກເຮົາໃຫ້ການສະໜັບ ສະໜູນໂຄງການດັ່ງກ່າວ ແລະສົ່ງເສີມໃຫ້ພວກເຂົາເຈົ້າເອົາໃຈໃສຕໍ່ການສຶກສານັ້ນ ແມ່ນພວກເຮົາລົງທຶນໃນໄລຍະຍາວທາງດ້ານການພັດທະນາເສດຖະກິດ-ສັງຄົມໃນ ສປປ ລາວ ” ທີ່ແຂວງຈຳປາສັກ ທ່ານເອກອັກຄະລັດຖະທູດ Rina Bitter ຍັງໄດ້ໄປຢ້ຽມຢາມ ອົງ ການ Jhai Coffee House ແລະພົບປະກັບທ່ານ Tyson Adam ຄົນອາເມຣິກັນຜູ້ ກໍ່ຕັ້ງອົງການການກຸສົນບໍ່ຫວັງຜົນກຳໄລດັ່ງກ່າວ ຊຶ່ງອົງການຂອງທ່ານ ໄດ້ໃຫ້ຄວາມ ຮູ້ພິເສດ ແກ່ຜູ້ປູກກາເຟ ແລະຍັງໄດ້ຮັບຊື້ ກາເຟໂດຍ ກົງຈາກຜູ້ປູກ ກຳໄລທັງຫມົດ ຂອງທາງອົງການແມ່ນຈະນຳກັບໄປລົງທຶນສູ່ຊຸມຊົນອີກຄັ້ງເພື່ອສ້າງໂປ້ມນໍ້າສະອາດ ແລະພັດທະນາທາງດ້ານສຸຂະພາບຂອງບັນດາຄອບຄົວແລະເດັກນ້ອຍພາຍໄຕ້ໂຄງ ການການສຶກສາດ້ານສຸຂະພາບ